MEABHRÁN MÍNIÚCHÁIN

1.COMHTHÉACS AN TOGRA

•Cuspóirí an togra

Le Treoir 2002/58/CE (“an Treoir maidir le r‑Phríobháideachas”), áirithítear cosaint don saol príobháideach, rúndacht na cumarsáide agus sonraí pearsanta san earnáil cumarsáide leictreonaí. Cuirtear Airteagal 7 agus Airteagal 8 den Chairt um Chearta Bunúsacha an Aontais Eorpaigh (“Cairt”) chun feidhme léi i ndlí tánaisteach an Aontais.

An 21 Nollaig 2020, le teacht i bhfeidhm an Chóid um Chumarsáid Leictreonach Eorpach (“CCLE”), cuirfear sainmhíniú nua in áit an tsainmhínithe ar sheirbhísí cumarsáide leictreonaí, lena n‑áirítear seirbhísí cumarsáide idirphearsanta neamhspleách ar uimhir. Ón dáta sin ar aghaidh, cumhdófar na seirbhísí seo, dá bhrí sin, leis an Treoir maidir le r‑phríobháideachas, treoir a bhraitheann ar an sainmhíniú ón CCLE. Baineann an t‑athrú seo le seirbhísí cumarsáide amhail seirbhísí teachtaireachta post gréasáin agus seirbhísí idirlín guthaithe.

Baineann soláthraithe seirbhísí cumarsáide idirphearsanta neamhspleách ar uimhir ar leith úsáid as teicneolaíochtaí sonracha cheana féin chun mí‑úsáid ghnéasach leanaí ar a gcuid seirbhísí a bhrath agus chun í a thuairisciú d'údaráis forghníomhaithe dlí agus d'eagraíochtaí a ghníomhaíonn ar mhaithe le leas an phobail i gcoinne mí‑úsáid ghnéasach leanaí, agus/nó a ghníomhaíonn chun ábhar mí‑úsáide gnéasaí leanaí a bhaint. Is é atá sna heagraíochtaí sin beolínte náisiúnta lenar féidir ábhar mí‑úsáide gnéasaí leanaí a thuairisciú agus eagraíochtaí a bhfuil sé mar aidhm acu teacht i dtír gnéasach ar leanaí a laghdú, agus íospairt leanaí a chosc, atá lonnaithe laistigh den Aontas Eorpach agus i dtríú tíortha araon.

Is coir thar a bheith tromchúiseach í mí‑úsáid ghnéasach leanaí a fhágann iarmhairtí fadtéarmacha atá fairsing tromchúiseach dá íospartaigh. Trí dhochar a dhéanamh do leanaí, bíonn na coireanna sin ina gcúis le díobháil shóisialta atá suntasach agus fadtéarmach chomh maith. Tá an comhrac i gcoinne mí‑úsáid ghnéasach leanaí ar cheann de thosaíochtaí an Aontais Eorpaigh. An 24 Iúil 2020, ghlac an Coimisiún Eorpach straitéis an Aontais Eorpaigh i leith comhrac níos éifeachtaí i gcoinne mí‑úsáid ghnéasach leanaí, straitéis a bhfuil sé mar aidhm aige freagairt éifeachtach a thabhairt, ar leibhéal an Aontais Eorpaigh, ar choir mí‑úsáide gnéasaí leanaí. D'fhógair an Coimisiún go molfaidh sé an reachtaíocht riachtanach chun dul i ngleic le mí‑úsáid ghnéasach leanaí ar líne go héifeachtach lena n‑áirítear trí cheanglas a chur ar sholáthraithe seirbhísí ar líne ábhartha ábhar mí‑úsáide gnéasaí leanaí atá aitheanta a bhrath agus iallach a chur orthu an t‑ábhar sin a thuairisciú d'údaráis phoiblí faoin dara ráithe de 2021. Tá sé beartaithe an reachtaíocht arna fógairt a chur in ionad an Rialacháin sin, trí bearta éigeantacha a chur ar bun chun mí‑úsáid ghnéasach leanaí a bhrath agus a thuairisciú, chun níos mó soiléireachta agus cinnteachta a chur ar fáil maidir le hobair gníomhaithe fhorfheidhmiú an dlí agus obair gníomhaithe ábhartha san earnáil phríobháideach araon chun dul i ngleic le mí‑úsáid ar líne, agus san am céanna urraim a thabhairt do chearta bunúsacha na n‑úsáideoirí, lena n‑áirítear an ceart chun saoirse tuairimí a nochtadh agus saoirse tuairimíochta, cosaint sonraí pearsanta agus príobháideachas, agus foráil a dhéanamh maidir le sásraí um chuntasacht agus trédhearcacht a áirithiú.

Ní mór do sholáthraithe seirbhísí cumarsáide leictreonaí cloí le hoibleagáid an Treoir maidir le r‑Phríobháideachas urraim a thabhairt do rúndacht na cumarsáide agus cloí leis na coinníollacha maidir le próiseáil sonraí cumarsáide. D'fhéadfadh na cleachtais reatha atá ag roinnt seirbhísí cumarsáide idirphearsanta neamhspleách ar uimhir chun mí‑úsáid ghnéasach leanaí ar líne a bhrath dochar a dhéanamh d'fhorálacha áirithe sa Treoir maidir le r‑Phríobháideachas. Níl aon bhunús dlí sainráite sa Treoir maidir le r‑Phríobháideachas le haghaidh próiseáil dheonach ábhar nó sonraí tráchta chun críocha mí‑úsáid ghnéasach leanaí ar líne a bhrath. Dá bhrí sin, maidir leis na seirbhísí laistigh de raon feidhme na Treorach maidir le r‑Phríobháideachas, beidh soláthraithe in ann leanúint de na bearta sin a chur i bhfeidhm ach amháin má ghlacann na Ballstáit bearta reachtacha a bhfuil an méid a leagtar síos in Airteagal 15 den Treoir sin ina údar cuí leo agus lena gcomhlíontar ceanglais na forála. In éagmais na mbeart reachtach náisiúnta sin agus go dtí go nglacfar an reachtaíocht fhadtéarmach a fógraíodh i Straitéis an Choimisiúin an 24 Iúil 2020, ní bheadh bunús dlí ag soláthraithe seirbhísí cumarsáide idirphearsanta neamhspleách ar uimhir leanúint de mhí‑úsáid ghnéasach leanaí a bhrath ar a gcuid seirbhísí. Tá ról lárnach ag na gníomhaíochtaí deonacha sin le go mbeifear in ann íospartaigh a aithint agus a tharrtháil, agus, san am céanna, scaipeadh breise ábhair mí‑úsáide gnéasaí leanaí a laghdú, agus rannchuidiú freisin le ciontóirí a aithint agus a imscrúdú, agus le cionta mí‑úsáide gnéasaí leanaí a chosc.

Measann an Coimisiún go bhfuil sé ríthábhachtach gníomhú láithreach. Cuirtear i láthair, dá bhrí sin, sa togra atá ann faoi láthair réiteach reachtach eatramhach atá cruinn spriocdhírithe nach bhfuil de chuspóir leis ach maolú a chruthú atá sealadach agus a bhfuil teorainn dhocht aige ar infheidhmeacht Airteagal 5(1) agus Airteagal 6 den Treoir maidir le r‑Phríobháideachas, airteagail lena chosnaítear rúndacht na cumarsáide agus sonraí tráchta. Sa togra seo, urramaítear cearta bunúsacha, lena n‑áirítear cearta chun príobháideachais agus chun cosaint shonraí pearsanta, agus san am céanna, cuirtear ar chumas sholáthraithe seirbhísí cumarsáide idirphearsanta neamhspleách ar uimhir leanúint d'úsáid a bhaint as teicneolaíochtaí sonracha agus leanúint de na gníomhaíochtaí atá ar bun acu i láthair na huaire a mhéad is gá chun mí‑úsáid ghnéasach leanaí ar líne a bhrath agus a thuairisciú agus ábhar mí‑úsáide gnéasaí leanaí a bhaint óna gcuid seirbhísí, go dtí go nglacfar an reachtaíocht fhadtéarmach atá fógartha. Iarrachtaí deonacha sirtheoireacht páistí chun críocha collaíochta (“mealltóireacht”) a bhrath, ní mór iad a bheith teoranta freisin d'úsáid teicneolaíocht cheannródaíoch atá ann cheana a chomhfhreagraíonn do na coimircí a leagtar amach. Ba cheart don Rialachán seo scor d'fheidhm a bheith aige i mí na Nollag 2025. I gcás ina nglactar an reachtaíocht fhadtéarmach atá fógartha agus go dtagann sí i bhfeidhm roimh an dáta sin, ba cheart an Rialachán atá ann faoi láthair a aisghairm.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Is iad Airteagal 16 agus Airteagal 114 den Chonradh ar Fheidhmiú an Aontais Eorpaigh (CFAE) na bunúis dlí ábhartha. Ós rud é go bhforáiltear sa Rialachán seo maidir le maolú sealadach ar fhorálacha áirithe de Threoir 2002/58/CE, treoir a glacadh ar bhonn Airteagal 95 den Chonradh ag bunú an Chomhphobail Eorpaigh, is iomchuí an Rialachán seo a ghlacadh ar bhonn na forála comhfhreagraí d’Airteagal 114 CFAE. Sa bhreis air sin, níor ghlac na Ballstáit uile bearta reachtacha i gcomhréir le hAirteagal 15(1) den Treoir maidir le r‑Phríobháideachas lena mbaineann an úsáid a bhaineann soláthraithe seirbhíse cumarsáide idirphearsanta neamhspleách ar uimhir as teicneolaíochtaí chun críocha mí‑úsáid ghnéasach leanaí ar líne a chomhrac, agus baineann riosca suntasach go dtarlóidh ilroinnt leis na bearta sin a ghlacadh ar dóichí go ndéanfadh an ilroinnt sin dochar don mhargadh inmheánach. Dá bhrí sin, is iomchuí an Rialachán seo a ghlacadh ar bhonn Airteagal 114 CFAE. Tugtar isteach le hAirteagal 16 CFAE bunús dlí sonrach chun rialacha a ghlacadh a bhaineann le cosaint daoine aonair maidir le próiseáil sonraí pearsanta ag institiúidí an Aontais, ag na Ballstáit nuair a bhíonn gníomhaíochtaí a thagann faoi raon feidhme dhlí an Aontais á ndéanamh acu, agus rialacha a bhaineann le saorghluaiseacht de na sonraí sin. Ó tharla go gcáileoidh cumarsáid leictreonach a bhaineann le duine nádúrtha mar shonraí pearsanta de ghnáth, ba cheart an Rialachán seo a bheith bunaithe ar Airteagal 16 CFAE.

•Coimhdeacht (maidir le hinniúlacht neamheisiach)

I gcomhréir le prionsabal na coimhdeachta, ní fhéadfar gníomhaíocht ar leibhéal an Aontais Eorpaigh a dhéanamh ach i gcás nach féidir leis na Ballstáit na haidhmeanna atá beartaithe a bhaint amach leo féin. Tá gá le hidirghabháil an Aontais Eorpaigh chun an cumas soláthraithe seirbhísí cumarsáide idirphearsanta neamhspleách ar uimhir a chothabháil chun mí‑úsáid ghnéasach leanaí ar líne a bhrath agus a thuairisciú go deonach agus ábhar mí‑úsáide gnéasaí leanaí a bhaint, mar aon le creat dlíthiúil atá aonfhoirmeach comhleanúnach a áirithiú do na gníomhaíochtaí atá i gceist ar fud an mhargaidh inmheánaigh. Mura ngníomhódh an tAontas Aontas maidir leis an tsaincheist seo, d'fhéadfadh an baol a bheith ann go dtarlódh ilroinnt dá nglacfadh Ballstáit reachtaíocht náisiúnta éagsúil. Ina theannta sin, is dócha nach bhféadfaí na réitigh náisiúnta sin a ghlacadh faoin 21 Nollaig 2020 sna Ballstáit uile. Thairis sin, is trí reachtaíocht an Aontais, agus tríthi sin amháin, is féidir maolú a dhéanamh ar chur i bhfeidhm ar fud an Aontais fhorálacha na Treorach maidir le r‑Phríobháideachas le haghaidh oibríochtaí próiseála áirithe. Dá bhrí sin, ní fhéadfar an cuspóir a bhaint amach go héifeachtach trí ghníomhú aonair aon Bhallstáit, nó fiú trí Bhallstáit ag gníomhú i dteannta a chéile.

•Comhréireacht

Tá an togra i gcomhréir le prionsabal na comhréireachta a leagtar amach in Airteagal 5 den Chonradh ar an Aontas Eorpach toisc nach rachaidh sé thar a bhfuil riachtanach chun na cuspóirí a leagtar síos a bhaint amach. Tugtar isteach leis maolú sealadach spriocdhírithe maidir le gnéithe áirithe a bhaineann le hathruithe sa chreat atá ann faoi láthair chun a áirithiú go leanfaidh bearta áirithe de bheith incheadaithe sa mhéid go gcloíonn siad le dlí an Aontais faoi láthair. Cruthaítear leis an togra, go háirithe, maolú atá sealadach agus a bhfuil teorainn dhocht aige ar infheidhmeacht Airteagal 5 (1) agus Airteagal 6 den Treoir maidir le r‑Phríobháideachas, agus gan d'aidhm leis ach go gcuirfear ar chumas sholáthraithe seirbhísí cumarsáide idirphearsanta neamhspleách ar uimhir leanúint d'úsáid a bhaint as teicneolaíochtaí sonracha agus leanúint de na gníomhaíochtaí atá ar bun acu i láthair na huaire a mhéad is gá chun mí‑úsáid ghnéasach leanaí ar líne a bhrath agus a thuairisciú agus chun ábhar mí‑úsáide gnéasaí leanaí a bhaint óna gcuid seirbhísí, go dtí go nglacfar an reachtaíocht fhadtéarmach atá fógartha. Ní mór léirmhíniú ar bhealach cúng a dhéanamh ar an maolú sin ar an raon feidhme athbhreithnithe den Treoir maidir le r‑Phríobháideachas, go háirithe toisc go leanfaidh seirbhísí cumarsáide idirphearsanta neamhspleách ar uimhir de bheith faoi réir an Treoir maidir le r‑Phríobháideachas maidir lena ngníomhaíochtaí eile ar fad. Dá bhrí sin, tá coimircí sa togra chun a áirithiú go gcomhlíonann teicneolaíochtaí a bhaineann tairbhe as an maolú na caighdeáin dea-chleachtas a chuirtear i bhfeidhm faoi láthair, agus, ar an gcaoi sin, cuirtear teorainn le hionsáiteachas ar rúndacht na cumarsáide agus leis an riosca go ndéanfar dul timpeall. Tá an maolú teoranta do theicneolaíochtaí a mbaintear úsáid astu go rialta i seirbhísí cumarsáide idirphearsanta neamhspleách ar uimhir chun críocha mí‑úsáid ghnéasach leanaí ar líne a bhrath agus a thuairisciú agus ábhar mí‑úsáide gnéasaí leanaí a bhaint roimh theacht i bhfeidhm an Rialacháin seo agus áirithítear sa mhaolú gurb iad na cineálacha teicneolaíochtaí a mbaintear úsáid astu na teicneolaíochtaí is lú ionsáiteachas ar phríobháideachas i gcomhréir leis an teicneolaíocht cheannródaíoch san earnáil. Ba cheart do na soláthraithe tuarascálacha bliantúla maidir leis an bpróiseáil a rinneadh a fhoilsiú freisin. Tá ré an mhaolaithe teoranta do thréimhse ama a bhfuil dianghá léi chun an reachtaíocht fhadtéarmach a ghlacadh.

•An rogha ionstraime